CELEX: 32011D0682
Language: sk
Date: 2011-10-11 00:00:00
Title: Vykonávacie rozhodnutie Rady z  11. októbra 2011 , ktorým sa mení a dopĺňa vykonávacie rozhodnutie 2011/77/EÚ o poskytnutí finančnej pomoci Únie Írsku

14.10.2011   
            
            
               SK
            
            
               Úradný vestník Európskej únie
            
            
               L 269/31
            
         VYKONÁVACIE ROZHODNUTIE RADY
   z 11. októbra 2011,
   ktorým sa mení a dopĺňa vykonávacie rozhodnutie 2011/77/EÚ o poskytnutí finančnej pomoci Únie Írsku
   (2011/682/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na nariadenie Rady (EÚ) č. 407/2010 z 11. mája 2010, ktorým sa zriaďuje európsky finančný stabilizačný mechanizmus (1), a najmä na jeho článok 3 ods. 2,
   so zreteľom na návrh Európskej komisie,
   keďže:
   
               (1)
            
            
               Rada poskytla Írsku na jeho žiadosť finančnú pomoc (vykonávacie rozhodnutie 2011/77/EÚ (2)) na podporu silného ekonomického a finančného reformného programu, ktorého cieľom je obnoviť dôveru, zabezpečiť návrat hospodárstva k udržateľnému rastu a ochrániť finančnú stabilitu v Írsku, eurozóne a Únii.
            
         
               (2)
            
            
               Predĺženie lehôt splatnosti a zníženie marže úrokovej sadzby by pomohlo dosiahnuť ciele programu v súlade so závermi, ktoré prijali hlavy štátov alebo vlád eurozóny a inštitúcie Únie 21. júla 2011 v súvislosti s európskym finančným stabilizačným mechanizmom.
            
         
               (3)
            
            
               V úsilí posilniť ciele dosiahnutia likvidity a udržateľnosti by sa predĺženie lehôt splatnosti a zníženie marže úrokovej sadzby mali uplatňovať aj na tranže, ktoré sa už vyplatili.
            
         
               (4)
            
            
               S ohľadom na tento vývoj by sa vykonávacie rozhodnutie Rady 2011/77/EÚ malo zmeniť a doplniť,
            
         PRIJALA TOTO ROZHODNUTIE:
   Článok 1
   Článok 1 vykonávacieho rozhodnutia 2011/77/EÚ sa mení a dopĺňa takto:
   
               1.
            
            
               odsek 1 sa nahrádza takto:
               „1.   Únia sprístupní Írsku úver vo výške maximálne 22,5 miliardy EUR pri maximálnej priemernej splatnosti 12,5 roka. Jednotlivé tranže úverového nástroja môžu mať splatnosť do 30 rokov.“;
            
         
               2.
            
            
               odsek 5 sa nahrádza takto:
               „5.   Írsko uhrádza náklady financovania Únie pre každú tranžu.“
            
         Článok 2
   Článok 1 ods. 1 prvá veta a článok 1 ods. 5 vykonávacieho rozhodnutia 2011/77/EÚ zmeneného a doplneného týmto rozhodnutím sa zároveň uplatňujú na tranže úveru, ktoré boli vyplatené pred nadobudnutím účinnosti tohto rozhodnutia.
   Článok 3
   Toto rozhodnutie je určené Írsku.
   
      V Luxemburgu 11. októbra 2011
      
         
            Za Radu
         
         
            predseda
         
         M. DOWGIELEWICZ
      
   
   
      (1)  Ú. v. EÚ L 118, 12.5.2010, s. 1.
   
      (2)  Ú. v. EÚ L 30, 4.2.2011, s. 34.